Grupa građana "Šta radite bre – Marko Bastać" podnela je Upravnom sudu žalbu na odluku Gradske izborne komisije da se na predstojećim izborima u Beogradu dozvoli glasanje i osobama s nevažećim ličnim kartama, sa starim ispravama kojima je istekao rok važenja, što je, kako kažu, protivno Zakonu o ličnoj karti.

Izvor: FoNet

Nosilac te liste koji je i predsednik Opštine Stari grad, Marko Bastać, rekao je novinarima da je ta odluka u suprotnosti sa Zakonom o ličnim kartama.

"Mi na ovaj način ukazujemo na potencilajni problem, odnosno skrećemo pažnju da je izborni proces nepošten, imajući u vidu preporuke OEBS-a da tužilaštvo i policija utvrde sve potencijalne nepravilnosti, a s obzirom da do toga nije došlo, skrećemo pažnju na ugroženost samog izbornog procesa", rekao je Bastać.

Objasnio je da prvi put postoji mogućnost glasanja s ličnom kartom kojoj je istekao rok trajanja "što se nikada do sada nije dogodilo".

"Ne postoji nikakvo objašnjenje, osim da je naš prigovor pred GIK-om odbijen, nemamo nikakav podatak zašto su to dozvolili, imamo samo usmeno objašnjenje da postoji veliki broj penzionera koji nisu izvadili novu ličnu kartu pa im se na taj način omogućuje da na ovim izborima glasaju", rekao je Bastać.

Po njegovim rečima, čelnici Radio-Televizije Srbije danima izbegavaju da odgovore na pitanje kada i pod kojim uslovima će kandidatima na ovim izborima biti moguće da predstave svoje programe.

"Mi ćemo u narednom periodu nastavljati da upozoravamo na nepravilnosti i svaki put kada nešto, kao što je ova situacija, ne bude u redu, vrlo jasno i glasno ćemo pitati: 'Šta radite bre?'", istakao je Bastać.